Skrap SEB-vereistes by Eskom-aanstellings(Argieffoto: GCIS) Die DA het ŉ beroep op Pravin Gordhan, minister van openbare ondernemings, gedoen om dringend ŉ moratorium te plaas op vereistes oor swart ekonomiese bemagtiging (SEB) tydens Eskom se aanstelling van kundiges. Dit volg nadat Solidariteit verlede week ŉ lys met die name van kundiges aan Gordhan gegee het wat bereid sou wees om Eskom te help om die kragkrisis te pak. In ŉ brief wat einde Julie aan Solidariteit gestuur is, het Gordhan gevra vir vaardighede om die Eskom-skip te help omkeer. “Die soort ingenieur- en tegniese vaardighede wat Eskom benodig, is kragstasieingenieurs (meganies, elektries, kern, stelsel en onderhoud), senior ambagsmanne en aanlegoperateurs (steenkool- en kernaanlegte),” lui die brief. Die DA stem saam met Solidariteit dat Eskom “roekeloos is met ŉ rassetransformasieprogram”. “Eskom se aandrang om die rassetransformasieprogram streng af te dwing in die lig van ŉ tekort aan vaardighede by die kragvoorsiener, is korporatiewe sabotasie wat Suid-Afrika in ŉ beduidende ekonomiese risiko plaas,” sê Ghaleb Cachalia, die DA se woordvoerder oor openbare ondernemings. “Dit is logies dat Eskom – wat ŉ nasionale elektrisiteitskrisis moet aanpak – die mense met die beste vaardighede moet aanstel, ongeag ras, om stukkende opwekkingseenhede reg te maak, instandhouding te doen en te verseker dat duur foute deur minder ervare werkers nie voortgaan om te gebeur nie.” ŉ Prosedurefout by die Medupi-kragsentrale het verlede jaar tot die ontploffing van eenheid 4 gelei en groot skade veroorsaak. Ten tyde van die voorval het Eskom die skuld gepak op ŉ afwyking van prosedures deur sekere werkers. “Sulke duur foute openbaar die gevaarlike gevolge van Eskom se aandrang op rasgebaseerde aanstellingspraktyke, wat onnodige hindernisse skep vir ervare mense om hul dienste aan te bied.” Die DA sê indien Gordhan en Eskom versuim om die regressiewe vereiste in die aanstelling van ingenieurs en tegnici te verwyder, sal dit die energienoodplan wat deur pres. Cyril Ramaphosa aangekondig is, ongedaan maak en onderprestasie by Eskom-aanlegte vererger.